送胡明仲知永州
作者：呂本中
朝代：宋

paragraphs: 君行西游浮沅湘，洞庭岳麓天一方。
岳前老人望君久，歲晚不嫌歸路長。
晴天萬里去鴻鵠，韞玉未售猶深藏。
遠行固是君素願，多蓄奇謀羞自獻。
後生紛紛了目前，大策定非凡所見。
簿書汩沒渠自忙，道里嵠嶇我不倦。
百州東下例無澗，要君嶷然如斷山。
我老無用逢多艱，敢復著腳塵埃間。
胸次偪塞良未寛，日夜矯首須君還。
運斤成風君不難，不使世人漫鼻端。